50वें जन्मदिन पर दौसा में की घोषणा, IAS पति डॉ. घनश्याम ने भी बजाई ताली
महिला एवं बाल विकास मंत्री ममता भूपेश ने बुधवार को अपना 50वां जन्मदिन दौसा जिला मुख्यालय पर एक होटल में मनाया। यहां आयोजित समारोह में मंत्री ने कहा मैं हमेशा सिकराय क्षेत्र के लोगों के लिए समर्पित रही हूं और आगे भी रहूंगी। उन्होंने कहा
महिला एवं बाल विकास मंत्री ममता भूपेश ने बुधवार को अपना 50वां जन्मदिन दौसा जिला मुख्यालय पर एक होटल में मनाया। यहां आयोजित समारोह में मंत्री ने कहा मैं हमेशा सिकराय क्षेत्र के लोगों के लिए समर्पित रही हूं और आगे भी रहूंगी।
उन्होंने कहा मेरा शरीर लोगों के लिए काम आए इसके लिए मेरे शरीर का अंगदान करने की घोषणा करती हूं। जब भी मेरे जीवन के 100 वर्ष पूरे हों, तब मेरे शरीर का एक-एक कण काम आए। मंत्री द्वारा देहदान की घोषणा करते ही सभागार तालियों से गूंज उठा। उनके आइएएस पति डॉ. घनश्याम बैरवा ने भी तालियां बजाई। इससे पहले यहां आए सिकराय विधानसभा क्षेत्र के कांग्रेस कार्यकर्ताओं ने उनका जोरदार अभिनंदन किया।
गणेश दर्शन के बाद जिला अस्पताल पहुंची
इससे पहले बुधवार सुबह मंत्री ने पति डॉ घनश्याम के साथ सबसे पहले सब्जी मंडी स्थित गणेश मंदिर पहुंचकर दर्शन किए, इसके बाद जिला अस्पताल में प्रसूताओं को मदर किट वितरित किए। उन्होंने नवजात शिशुओं को गोद में लेकर दुलारा, वहीं प्रसूताओं से बातचीत कर उनके हालचाल जाने।
नवोदय विद्यालय में पौधरोपण
मंत्री ममता भूपेश ने जवाहर नवोदय विद्यालय खेड़ली पहुंचकर कलेक्टर कमर चौधरी के साथ पौधरोपण किया, जहां जेएनवी स्टॉफ व जनप्रतिनिधि मौजूद रहे। इसके बाद एक होटल में आयोजित जन्मदिन समारोह में कार्यकर्ताओं द्वारा केक काटकर सेलिब्रेट किया गया।
इससे पहले मंत्री ने प्रतिभावान बालिकाओं को सम्मानित किया, साथ सिकराय विधानसभा क्षेत्र की जरूरतमंद महिलाओं को सिलाई मशीन वितरित की। इस दौरान कांग्रेस जिलाध्यक्ष रामजीलाल ओढ़, जिला प्रमुख हीरालाल सैनी समेत बड़ी संख्या में कांग्रेस कार्यकर्ता मौजूद रहे।
वीडियो: भास्कर जैमन